**Iatacul norilor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O ceață deasă curge peste dale,

pe-o stradă-n care totu-i nemișcat,

și face ca luminile banale

să pară candelabre-ntr-un palat,

Iar la lumina lor, ca pe o scenă,

o balerină-alunecă ușor,

plutirea ei lăsând în urmă trenă

prin aerul ce pare,-acum, un nor.

E-atât de naturală, de frumoasă,

în dansul pe o arie de vis,

încât privirea-mi fuge, curioasă,

spre scena care,-n noapte, s-a deschis.

M-apropii și-o cuprind cu aripi blânde,

sunt lebădă pe apa unui lac

în dansul ce, prin cețuri fremătânde,

mă poartă spre al norilor iatac.